《次韵叔父题画木石屏风》
宋代·苏过

老人万事无心云，年来道眼等卧轮。西轩坐阅车马奔，垂天不展空鹏蹲。

屏间怪石千年根，端为先生来结邻。豪端虽愧蜀两孙，要非丹青阅世人。

空山老干不效珍，荆人异璞埋埃尘。幸此不遭世俗昏，栋梁圭瓒徒劳神。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。